b'\n_START_ARTICLE_\nSo\xc4\x8dasna oku\xc5\xbeba\n_START_PARAGRAPH_\nSo\xc4\x8dasna oku\xc5\xbeba, sooku\xc5\xbeba ali koinfekcija je hkratna oku\xc5\xbeba celice ali organizma z dvema mikroorganizmoma (na primer plju\xc4\x8dnica, ki jo povzro\xc4\x8data ortomiksovirus in streptokok). Kadar pa se nova oku\xc5\xbeba pridru\xc5\xbei \xc5\xbee obstoje\xc4\x8di kasneje in ne isto\xc4\x8dasno, govorimo o nadoku\xc5\xbebi (naknadni oku\xc5\xbebi)._NEWLINE_V svetovnem merilu je pogosta sooku\xc5\xbeba z jetiko (tuberkulozo) in HIV-om. V nekaterih dr\xc5\xbeavah je do 80\xc2\xa0% bolnikov s tuberkulozo oku\xc5\xbeenih tudi z virusom HIV. Nadalje je okoli 10\xc2\xa0% bolnikov, oku\xc5\xbeenih s HIV-om, so\xc4\x8dasno oku\xc5\xbeenih tudi z virusom hepatitisa B. Pri oku\xc5\xbebi s HIV-om pa je mo\xc5\xbena tudi sooku\xc5\xbeba z ve\xc4\x8d sevi istega virusa; kadar pa se bolnik najprej oku\xc5\xbei z enim sevom virusa, kasneje v \xc5\xbeivljenju pa \xc5\xa1e z drugim, gre za nadoku\xc5\xbebo.'